62018TJ0310_RES
Vec T‑310/18
European Federation of Public Service Unions (EPSU)
a
Jan Goudriaan
proti
Európskej komisii
Rozsudok Všeobecného súdu (deviata rozšírená komora) z 24. októbra 2019
„Sociálna politika – Dialóg medzi sociálnymi partnermi na úrovni Únie – Dohoda s názvom ‚Všeobecný rámec pre informovanie a porady s úradníkmi a zamestnancami ústredných orgánov štátnej správy‘ – Spoločná žiadosť signatárov o vykonanie tejto dohody na úrovni Únie – Odmietnutie Komisie predložiť návrh rozhodnutia Rade – Žaloba o neplatnosť – Akt, ktorý možno napadnúť žalobou – Prípustnosť – Miera voľnej úvahy Komisie – Autonómia sociálnych partnerov – Zásada subsidiarity – Proporcionalita“
Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Rozhodnutie Komisie, ktorým odmietla predložiť Rade návrh rozhodnutia na vykonanie dohody, uzatvorenej sociálnymi partnermi, na úrovni Únie – Zahrnutie
(Článok 155 ods. 2 a článok 263 ZFEÚ)
(pozri body 20, 22 – 36)
Sociálna politika – Dohoda o sociálnej politike – Dohoda sociálnych partnerov – Vykonanie dohody rozhodnutím Rady na návrh Komisie – Právomoc iniciatívy Komisie – Rozsah – Spoločná žiadosť signatárov – Povinnosť Komisie predložiť Rade návrh rozhodnutia – Neexistencia
(Článok 17 ods. 2 ZEÚ; článok 155 ods. 2 ZFEÚ)
(pozri body 51, 66, 67, 73, 74, 78, 79, 81, 82, 90, 93, 103)
Akty inštitúcií – Právna povaha – Legislatívny akt – Pojem – Opatrenia prijaté na záver postupu pre vykonávanie dohôd uzatvorených sociálnymi partnermi na úrovni Únie – Vylúčenie
(Článok 155 ods. 2 a článok 289 ZFEÚ)
(pozri bod 69)
Sociálna politika – Dohoda o sociálnej politike – Dohoda sociálnych partnerov – Vykonanie dohody rozhodnutím Rady na návrh Komisie – Právomoc iniciatívy Komisie – Podmienka – Dodržiavanie zásady demokracie – Reprezentatívnosť signatárov dohody – Dodržiavanie zásad subsidiarity a proporcionality
(Článok 17 ods. 1 ZEÚ, článok 155 ZFEÚ)
(pozri body 75, 95, 96, 98, 137)
Sociálna politika – Dohoda o sociálnej politike – Dohoda sociálnych partnerov – Vykonanie dohody rozhodnutím Rady na návrh Komisie – Právomoc iniciatívy Komisie – Miera voľnej úvahy Komisie – Súdne preskúmanie – Hranice
(Článok 17 ods. 1 ZEÚ, článok 155 ZFEÚ)
(pozri body 108 – 112)
Zhrnutie
V rozsudku EPSU a Goudriaan/Komisia (T‑310/18) z 24. októbra 2019 Všeobecný súd zamietol žalobu o neplatnosť rozhodnutia Komisie, ktorým odmietla predložiť Rade návrh rozhodnutia, ktorým sa na úrovni Únie vykoná dohoda uzatvorená európskymi sociálnymi partnermi.
V decembri 2015 sociálni partneri podpísali dohodu s názvom „Všeobecný rámec pre informovanie a porady s úradníkmi a zamestnancami ústredných orgánov štátnej správy“ (ďalej len „Dohoda“), a to na základe článku 155 ods. 1 ZFEÚ. Následne spoločne požiadali Komisiu, aby predložila návrh na vykonanie Dohody na úrovni Únie rozhodnutím Rady prijatým na základe článku 155 ods. 2 ZFEÚ. V marci 2018 však Komisia informovala sociálnych partnerov o tom, že odmietla predložiť takýto návrh rozhodnutia Rade. Toto zamietavé rozhodnutie bolo založené po prvé na špecifickej povahe ústredných orgánov štátnej správy vzhľadom na to, že vykonávajú verejnú moc, po druhé na existencii ustanovení týkajúcich sa informovania a porád s úradníkmi a zamestnancami týchto orgánov vo vnútroštátnych právnych poriadkoch viacerých členských štátov a po tretie na existencii významných rozdielov medzi členskými štátmi, pokiaľ ide o definíciu a pôsobnosť uvedených orgánov, takže prípadné rozhodnutie Rady, ktorým sa vykonáva Dohoda, by malo podľa členského štátu širšiu či užšiu pôsobnosť.
Všeobecný súd predovšetkým rozhodol, že zamietavé rozhodnutie Komisie predstavuje napadnuteľný akt. Jednak ho totiž nebolo možné kvalifikovať ako prípravný akt, a jednak prípadná existencia širokej miery voľnej úvahy nebránila tomu, aby žaloba bola prípustná.
Následne Všeobecný súd zdôraznil, že keď sociálni partneri rokovali a uzavreli dohodu na základe článku 155 ods. 1 ZFEÚ a jej signatári predložia spoločnú žiadosť o vykonanie tejto dohody na úrovni Únie prostredníctvom rozhodnutia Rady prijatého na základe článku 155 ods. 2 ZFEÚ, Komisia nie je povinná vyhovieť tejto žiadosti a prináleží jej posúdiť, či treba, aby predložila návrh v tomto zmysle Rade.
Všeobecný súd v tejto súvislosti dodal, že Komisia musí nielen overiť striktný súlad ustanovení takejto dohody s právom, ale musí tiež zohľadniť všeobecný záujem Únie, a teda posúdiť vhodnosť prípadného vykonávania tejto dohody na úrovni Únie, a to aj z hľadiska politického, hospodárskeho a sociálneho.
Napokon Všeobecný súd spresnil, že Komisia disponuje širokou mierou voľnej úvahy a že v prípade odmietnutia musí byť rozhodnutie prijaté Komisiou predmetom obmedzeného preskúmania zo strany Všeobecného súdu.